## La Policia de la Generalitat recupera per al patrimoni documental valencià 30 manuscrits dels segles XVI i XVII que van pertànyer a l’arxiu del comte de Cirat

*** Els documents es troben depositats temporalment en l’Arxiu del Regne de València per a ser inventariats i seran retornats als seus propietaris amb l’obligació de complir mesures de conservació
* Estos manuscrits, relacionats la majoria amb la defensa costanera del Regne de València, van ser adquirits legalment per particulars i procedixen del llegat d’una branca familiar emparentada amb la línia nobiliària de Cirat**

La Policia de la Generalitat ha recuperat per al patrimoni documental de la Comunitat Valenciana 30 manuscrits dels segles XVI i XVII pertanyents a l’arxiu del comte de Cirat que estaven en mans de particulars i que passaran a ser inventariats i a sotmetre’s a mesures específiques de conservació per a garantir la seua integritat.

Es troben depositats de manera temporal en l’Arxiu del Regne de València per al seu examen tècnic i posterior incorporació en l’Inventari general de patrimoni cultural valencià, tal com ha explicat el conseller d’Emergències i Interior, Juan Carlos Valderrama.

El responsable d’Emergències i Interior ha visitat l’Arxiu del Regne de València, acompanyat de la secretària autonòmica de Cultura, Pilar Tébar; i el director general de Cultura i responsable d’arxius i biblioteques, Miquel Nadal. A més, també ha sigut present el director general d’Emergències, Vicente León.

Valderrama ha explicat que estos documents procedien de l’Arxiu del Comtat de Cirat i estan relacionats la majoria amb el càrrec de veedor general de la Defensa Costanera del Regne de València, oficial reial encarregat del control de les torres de guaita, que vigilaven el territori enfront dels atacs i desembarcaments de pirates barbarescos del nord d’Àfrica. A més, també hi ha manuscrits relacionats amb procediments judicials del partit judicial de Segorbe i, en menor mesura, amb nomenaments de càrrecs municipals en diferents localitats de la província d’Alacant.

Els manuscrits van ser adquirits lícitament per particulars a un antiquari basc i procedien del llegat dels marquesos de Puerto (País Basc) i Ciriñuela (La Rioja), branca familiar emparentada amb els descendents de la línia nobiliària de Cirat.

Personal tècnic de la Conselleria de Cultura s’encarregarà ara d’examinar els documents intervinguts i de la seua catalogació en la secció de l’inventari general corresponent al cens del patrimoni documental valencià. “La recuperació de tota mena de patrimoni, siga moble o immoble, és una prioritat per al Govern Valencià”, ha assenyalat Tébar.

Una vegada complits els tràmits, i atés que la compravenda va ser legal i no va revestir cap mena d’il·lícit penal, seran retornats als seus propietaris amb l’obligació que complisquen les mesures específiques de conservació que requerixen estos béns, protegits per la llei estatal de patrimoni històric i la llei autonòmica de patrimoni cultural. En cas de no poder complir estes mesures, els documents seran custodiats per la Generalitat en l’arxiu que es determine, en compliment de la Llei reguladora del sistema arxivístic valencià.

Estos 30 documents van ser intervinguts la majoria en la Comunitat Valenciana, encara que també se’n van localitzar alguns a Barcelona, Toledo i Cantàbria, i es coneix, a més, l’existència de dos documents més, que encara no han sigut localitzats, perquè van ser revenuts.

**Conjunt documental en altres institucions**

La minuciosa investigació que ha portat a cap la Policia de la Generalitat ha permés determinar que també formen part del mateix conjunt documental de l’arxiu del comte de Cirat, i pertanyents al mateix llegat d’eixa branca nobiliària del País Basc i La Rioja, cinc documents més adquirits per la Universitat de València per a evitar la seua desaparició o fragmentació i que es troben depositats i custodiats en la seua biblioteca històrica, a més de 37 manuscrits integrats per donació a la Biblioteca de l’Institut d’Estudis de La Rioja, entre els quals hi ha 27 pergamins de grans dimensions escrits en valencià i en llatí.

També en este cas s’han fet gestions juntament amb la Conselleria de Cultura i en col·laboració amb les institucions citades per a la inclusió de tots estos documents en el Cens del patrimoni documental valencià, amb la qual cosa, gràcies a les indagacions de la Policia de la Generalitat, s’aconseguirà inscriure en este inventari de la Generalitat un total de 72 manuscrits (els 30 intervinguts a particulars i els que estan ja en possessió d’institucions), amb més de 1.000 folis.

El càrrec de veedor general de la Defensa Costanera del Regne de València, amb rang d’oficial reial, era exercit per les persones que estaven en possessió del títol de comte de Cirat. Estan relacionats amb esta activitat 13 documents intervinguts a particulars i els cinc de la Universitat de València i es referixen en concret a actuacions de l’oficial reial a Alacant, Sant Joan d’Alacant, Xàbia, la Vila Joiosa, Calp, València, Oliva, Sagunt, Canet d’en Berenguer, Castelló de la Plana, Moncofa i Peníscola.

El comte de Cirat també tenia baix la seua jurisdicció la impartició de justícia mitjançant la figura d’un càrrec destinat per a este fi, i precisament centrats en esta comesa s’han localitzat 12 manuscrits, que estan vinculats amb Segorbe, Cirat, Navajas i Jérica. Finalment, s’han recuperat cinc actes de nomenaments de càrrecs en les corporacions municipals d’Agres, Sella, Benimeli i Villafranqueza, actualment pertanyent a la ciutat d’Alacant.

Els 37 manuscrits antics depositats en l’Institut d’Estudis de La Rioja i que també s’inventariaran per part de la Generalitat són de temàtica miscel·lània. Figuren així, entre altres documents, cartes executòries d’*hidalguía*, censals, escrits religiosos i escriptures.

**Col·laboració institucional**

La Policia de la Generalitat ha comptat amb la col·laboració de l’Arxiu Provincial de Castelló, que va rebre en 2013 la donació de l’arxiu familiar del Comtat de Cirat per part d’Alfonso Merchante y Martínez de Pisón, comte de Cirat i de Villafranqueza, marqués de Ciruñuela i Gran d’Espanya, així com de l’Arxiu del Regne de València.

La investigació ha sigut dirigida pel Grup de Patrimoni d’Alacant, amb la participació d’efectius de la seu de Castelló i del Grup de Patrimoni de València, la Brigada de Patrimoni Històric de la Comissaria General de Policia Judicial de la Policia Nacional, l’Advocacia de la Generalitat, la Direcció General de Patrimoni Cultural de la Conselleria de Cultura i la Direcció de Coordinació Arxivística del Ministeri de Cultura.

Fecha: 07/07/2025